ජනාධිපති මහින්ද රාජපක්‍ෂ මහතාගේ අභීත නායකත්වය නිසා ශ්‍රී ලාංකිකයකු කියා අභිමානයෙන් යුතුව කීමට අද හැකියාව ලැබී තිබෙන බව සිංගප්පූරුවේ බෞද්ධ පුස්තකාලයේ නිර්මාතෘ හා මධ්‍යස්ථානාධිපති ආචාර්ය බෙල්ලන්විල ධම්මරතන හිමියෝ පැවසූහ.ශ්‍රී ලංකාව කෙරෙහි පසුගිය දශක තුනක කාලසීමාවේ ඇතිවී තිබූ කළු පැල්ලම ඉවත් කිරීම සඳහා ජනාධිපති මහින්ද රාජපක්‍ෂ මහතා දුන් අභීත නායකත්වය මේ තත්ත්වය ඇතිවීමට හේතු වූ බවද උන්වහන්සේ පැවසූහ.උන්වහන්සේ මෙසේ පැවසුවේ සිංගප්පූරුවේ ධර්මදූත සේවාවේ නිරතව සිටින ශ්‍රී ලාංකික භික්‍ෂූන්වහන්සේ එරට නිල සංචාරයක යෙදී සිටින ජනාධිපති මහින්ද රාජපක්‍ෂ මහතා ඊයේ (17) හමුවී ආශිර්වාද කළ අවස්ථාවේ අනුශාසනාවක් කරමිනි.තමන් වහන්සේ රටින් බැහැරව වැඩම කොට සිටිය ද ලෝක ආර්ථික ප්‍රවනතා හමුවේ ශ්‍රී ලංකාවේ ඇතැමුන් හැසිරෙන ආකාරය පිළිබඳව කනගාටුවට පත් වන බවද උන්වහන්සේ පැවසූහ.තෙල් මිල ඇතුළු භාණ්ඩ මිල වැඩිවීම වැනි පාලනය කළ නොහැකි කාරණාවලදී දුරදිග නොබලා පටු අරමුණු ඉටුකර ගැනීමට යාම මේ අවස්ථාවේ නොකළ යුතු දෙයක් බව ද උන්වහන්සේ මෙහිදී අවධාරණය කළහ.